“Putriku Dewi Wahdi, sadurunge aku nglamar Pangeran Jaka Patohan dadi garwamu, luwih dhisik aku kepengin nyoba sepira keadilane Sang Prabu Putri Wara Singa anggone mimpin Negara Wiratha. Yen Sang Prabu Putri adil marang kawulane, mesthine watak kuwi uga bakal nurun marang putrane. Yen pancen kaya mangkono tenan, pantes yen sira dijatu krama dening Pangeran Jaka Patohan. Saumpama Negara kene mbesuke diblengket dadi siji karo Negara Wiratha, jalaran Negara Wiratha putrane mung siji Pangeran Jaka Patohan lan Negara Keling putrane ya mung siji sira dhewe, aku ora dadi ngapa, amarga negara dadi saya gedhe saya santoso lan saya kuncara,” ngendikane Sang Prabu Keling marang Dewi Wahdi ing sawijining pasewakan winates sing antara liya diadhep Dewi Wahdi, Patih Tambakbaya, lan sawetara punggawa praja pinarcaya.